Život u COVID-19 izolaciji postao je stvarnost i za građane Hrvatske 19. ožujka, kada je odlukom Nacionalnog stožera civilne zaštite zabranjeno okupljanje više od pet ljudi, a zatvoreni su restorani i kafići. Tada je promjena postala sasvim opipljiva i za one koji su najupornije izbjegavali loše vijesti.

Dva dana prije toga u Banskim dvorima sastali su se predstavnici Vlade s predstavnicima medija. Na sastanku na kojem je sudjelovalo dvadesetak ljudi govorilo se, kako se neslužbeno može doznati, o izvještavanju u vrijeme pandemije i potrebi da se ne širi panika. Ministrica kulture Nina Obuljen Koržinek spominjala je i pomoć medijima kako bi preživjeli ekonomsku krizu koja dolazi.

Glavobolje su zapamtili

Zanimljivo je, međutim, kako među predstavnicima sredstava javnog informiranja koji su pozvani na sastanak nije bilo nikoga iz dva medija koja su Vladi i inače, a posebno u prošlim mjesecima, zadavali prilične glavobolje. Serijske smjene ministara na koje je bio prisiljen premijer Andrej Plenković, uglavnom su bile rezultat velikog pritiska javnosti zbog problematične imovine i poteza ljudi koje je premijer redovito branio dok god je mogao.

Gro tekstova kojima su otpočeli padovi smijenjenih ministara objavili su Index i Telegram. Upravo dva medija koja nisu bila pozvana na sastanak u Banske dvore pred sam početak zatvaranja Hrvatske u svoja četiri zida zbog odluke Vlade da ne uključi predstavnike portala, nego samo radija, novina i televizija. Čime su, jasno, u potencijalno nezgodnu poziciju zbog mogućih implikacija dovedeni i oni neovisni mediji čiji su predstavnici sudjelovali na sastanku, a među kojima je bilo i onih koji su itekako kritični prema pojedinim potezima aktualne vlasti.

I Index je pokušavao doznati o čemu se razgovaralo

Kakva se, pak, pomoć za medije spominjala na sastanku, nismo uspjeli doznati ni naknadno. Na nekoliko preciznih pitanja odgovoreno nam je samo linkom na priopćenje ministarstva u kojem najkonkretnije zvuči sljedeća rečenica: “Vlada Republike Hrvatske pratit će stanje u području medija te razmotriti uvođenje i dodatnih mjera kojima bi se zaštitili mediji, ne samo komercijalni već i neprofitni”.

Glavna urednica Indexa Andreja Hudika kazala nam je kako su i oni u više navrata pokušali doznati koja je bila tema sastanka u Vladi. Bez uspjeha. “Vlada taji tko je sve bio na sastanku i o čemu se razgovaralo. Prema informacijama kojima raspolažemo, medijima spremnima surađivati tijekom krize obećan je novac poreznih obveznika, koji će im biti uplaćen kroz reklame javnih poduzeća, monopolista kojima reklama ne treba. Takve reklame već se mogu vidjeti na nekima od uobičajeno kooperativnih medija, koji i inače dobivaju javni novac”, kaže Hudika. Glavna urednica Indexa podcrtava kako “medij koji uređuje s niti jednom Vladom nije dogovarao kako pisati” pa je ne čudi da nisu bili pozvani, iako je Index tijekom koronavirusa s više od 12 milijuna pregleda svakodnevno jedan od glavnih izvora informiranja u Hrvatskoj.

Ignoriranje HND-a

O tome kakav se sastanak, pred sam početak ozbiljnih restrikcija javnog života u Hrvatskoj, održao u Banskim dvorima između izdavača i predstavnika Vlade, preciznih informacija nema ni Hrvatsko novinarsko društvo. Predsjednik HND-a Hrvoje Zovko kaže kako je kriterij po kojem se pozivalo na sastanak nejasan i kako bi svakako bilo dobro da su pozvani i izostavljeni predstavnici utjecajnih portala.

“Ako je premijer imao potrebu sastati se s predstavnicima medija, zašto se nije sastao sa svima, uključujući i HND, jedinu strukovnu organizaciju u Hrvatskoj?”, pita se Zovko. HND je svjestan da će kriza izazvana koronavirusom ostaviti dalekosežne posljedice na medije, a time i na novinare, stoga su imali i prijedloge kojima bi se ona mogla barem kratkoročno ublažiti. Te prijedloge je Vlada ignorirala.

Solidarno i odgovorno?

Predsjednica Sindikata novinara Hrvatske Maja Sever upozorava da se novinari posljednjih dana doslovno izlažu opasnosti kako bi javnost saznala najnovije vijesti. Za to vrijeme, velike medijske kuće idu u rezanja primanja. “Naš se sektor još nije oporavio od posljedica posljednje krize 2008. kada je velik broj novinara ostao bez posla”, kaže Sever, a činjenicu da predstavnici portala nisu pozvani na sastanak u Vladi smatra pokazateljem nepoznavanja te promjene. No, ne radi se samo o tome.

“Mjere se ne donose s glavnim urednicima dijela medija, nego solidarno i odgovorno (dosta važne riječi ovih dana), s predstavnicima svih medija i strukovnih i sindikalnih organizacija koje okupljaju medijske radnike”, kaže Sever.